જેની પાસે કોઇ ખુલાસા કરવાની જરૂર ન પડે અને વગર કહ્યે ઘણું બધું સમજે એ ભાઇબંધ. તમને સામે મળીને દર વખતે “કેમ છે?” ને “સારું છે.” એવી નિરસ ઔપચારીક વાતો ન કરતો એ વ્યક્તિ તમને તકલીફના સમયમાં ખાલી એટલું જ પૂછે, “બોલ ને હવે, શું થયું?” અને તમે ધોધમાર વરસી ઉઠો એ તમારો ભાઇબંધ. જેની સાથે વાત કરીને ભાર હળવો થાય તે તમારો ભાઇબંધ. જેની સામે મન મૂકીને અને હૈયું ખોલીને રડી લેવાય એ તમારો ભાઇબંધ. જેની સાથે કરેલા તોફાનો યાદ કરતા મલકાઇ જવાય એ તમારો ભાઇબંધ. જે તમારી લાગણીઓને પોતાના તર્કના ત્રાજવે તોલે નહીં એ તમારો ભાઇબંધ.